**Denne information er til dig, der har fået tilbudt behandling med lægemidlet Humira (Adalimumab)**

**Hvad er Humira?**

Humira er et biologisk lægemiddel til behandling af sygdomme som leddegigt, psoriasisgigt og psoriasis.

**Humira tilbydes til**

Voksne patienter med svær psoriasis, hvor behandling med andre lægemidler, incl. lysbehandling og Methotrexat er utilstrækkelig eller ikke tåles.

**Hvordan virker Humira?**

TNF-alfa er et signalstof, som kan være en nyttig del af vores immunforsvar, men som også medvirker

til udvikling af betændelseslignende forandringer hos personer med psoriasis og psoriasisgigt.

Hos personer med psoriasis findes der et overskud af TNF-alfa i huden. Dette fører til mange af de symptomer,

som er typiske for sygdommen.

Humira er et kunstigt fremstillet antistof mod TNF-alfa. Humira binder sig til TNF-alfa og hæmmer på den måde

effekten af TNF-alfa. Hermed mindskes symptomerne på psoriasis i både hud og led.

**Hvordan anvendes Humira?**

Humira tages som en indsprøjtning i underhuden hver 2 uge. Din læge eller sygeplejerske vil lære dig, hvordan du

foretager indsprøjtningerne.

**Hvor hurtigt virker Humira?**

Virkningen indtræder i løbet af få uger, men er først maksimal efter ca. 12-24 uger. Behandlingen stoppes,

hvis der ikke er sket tilstrækkelig forbedring af dine hud- og/eller ledsymptomer efter 12-24 uger.

Hvis behandlingen stoppes,kommer psoriasis sædvanligvis tilbage i løbet af nogle uger.

**Hvilke bivirkninger kan forekomme?**

Din læge vil fortælle dig om bivirkningerne ved behandlingen, inden du starter Humira behandling.

Nedenfor er nævnt nogle af de ting du skal være mest opmærksom på.

Den hyppigste bivirkning ved behandling med Humira er øvre luftvejsinfektioner.

Ligesom andre biologiske lægemidler påvirker Humira dit immunforsvar. Derfor skal du være særligt opmærksom

på dit velbefindende, og om du evt. har feber. Har du mistanke om en infektion, skal du kontakte din

hudlæge eller din praktiserende læge. Alt efter infektionens alvorlighed kan en midlertidig pause i behandlingen

være nødvendig.

Der er set opblussen af tuberkulose under Humira behandling. Derfor vil du blive undersøgt for tuberkulose

inden behandlingens start.

Humira er et relativt nyt lægemiddel. Derfor er der endnu begrænset erfaring. Der er ingen holdepunkter for, at risikoen for kræft er øget.

**Før behandlingen**

Før behandlingen startes, skal der tages blodprøver, urinprøve, røntgenbillede af lungerne samt undersøges for tuberkulose og andre infektioner.

**Start af behandling med Humira**

Sygeplejersken vil lære dig, hvordan behandlingen foregår. Du skal bl.a. lære at indsprøjte medicinen. Hvis du

ikke kan stikke dig selv, kan en pårørende måske lære det. Du kan også få hjælp fra en hjemmesygeplejerske

eller egen læge til indsprøjtning af medicinen.

**Kontrol af behandlingen**

Efter opstart skal du gå til kontrol ca. hver 3 måned. Hver gang vurderes virkning og evt. bivirkninger. Ligeledes

tages blodprøver. Alle psoriasispatienter i behandling med Humira og andre biologiske lægemidler registreres

i en database.

**Udlevering af Humira**

Humira er meget dyrt. På hospitalsafdelinger udleveres medicinen. Hvis du er patient i speciallægepraksis

søger hudlægen om tilskud til Humira, som herefter udskrives på recept og købes på apoteket.

Du får udleveret en køletaske ved første medicinudlevering, da Humira skal opbevares ved 2-8ºC.

Køletasken skal medbringes ved efterfølgende medicinudlevering.

**Vaccinationer**

Levende vaccine bør ikke gives samtidig med Humira. Ikke-levende vacciner (eks. mod influenza)

kan gives, men virkningen er muligvis nedsat. Det anbefales at man under behandlingen får den årlige influenza vaccination hos egen læge.

**Graviditet og amning**

Gravide og ammende bør ikke anvende Humira, da der ikke findes tilstrækkelig data om brugen af Humira hos gravide kvinder. Ligeledes skal graviditet og amning undgås i de første 5 måneder efter behandlingsophør.

**Er der problemer ved operation?**

Ved visse operationer er der øget risiko for infektion. Derfor skal din hudlæge kontaktes forud

for planlagt operation med henblik på evt. behandlingspause.

Udarbejdet af Dansk Dermatologisk Selskab, 2013.